b'\n_START_ARTICLE_\nMuralles de Peratallada\n_START_SECTION_\nDescripci\xc3\xb3\n_START_PARAGRAPH_\nEdificaci\xc3\xb3 militar.- La vida medieval de Peratallada posse\xc3\xafa un sistema defensiu format per tres recintes de muralla; el principal tenia el castell-palau al centre i els altres dos eren grans avan\xc3\xa7ades o barbacanes vers N i E. La muralla, amb alts llen\xc3\xa7os i torres, era protegida per valls molt pregons excavats a la roca que subsisteixen en diferents indrets, i s\xc3\xb3n l\'element m\xc3\xa9s singular. Els sectors ara m\xc3\xa9s vistents de les muralles s\xc3\xb3n al N i NW del poble; els fragments m\xc3\xa9s grans pertanyen al recinte N i tamb\xc3\xa9 en part al recinte principal que envolta el castell i el seu barri immediat. A l\'extrem N de la vila hi ha un extens llen\xc3\xa7 amb torres rectangulars en el qual hi ha "el Portal de la Verge", for\xc3\xa7a ben conservat; per entrar-hi cal passar per un pont sobre el fossat que en aquest indret \xc3\xa9s on es conserva millor. Al sector NW hi resta una torre cil\xc3\xadndrica, murs i valls i "la Torre de les Hores", quadrada, agen\xc3\xa7ada tardanament per a cloquer. Destaca tamb\xc3\xa9 una altra torre quadrada al tram W del recinte principal; altres diversos elements de la fortificaci\xc3\xb3 es poden veure a la part oriental del recinte i dins el nucli de la vida entremig d\'edificis m\xc3\xa9s tardans. Hi predominen els paraments de grans carreus.\n_START_SECTION_\nHist\xc3\xb2ria\n_START_PARAGRAPH_\nSegons que sembla en documents del segle X ja apareix el top\xc3\xb2nim "Petra scissa" o "Petra tallada", el qual es repeteix profusament, amb poques variacions en textos posteriors a partir del segle XI. Al terme de Peratallada hi ha testimonis de poblament prerom\xc3\xa0 i rom\xc3\xa0, alguns a pocs metres de la vila medieval com el jaciment iberorom\xc3\xa0 del Mas de Bou Negre, vora l\'esgl\xc3\xa9sia, i el d\'\xc3\xa8poca romana de Ca N\'Aliu. Al subs\xc3\xb2l del castell hi s\xc3\xb3n evidents habitacions i altres diverses estructures tallades a la roca natural i hi aparegueren material preromans juntament amb d\'altres de medievals. Representa un enigma l\'\xc3\xa8poca en qu\xc3\xa8 fou tallat el s\xc3\xb2col de roca natural del castell i el gran fossat, almenys en llur par m\xc3\xa9s primitiva, els quals semblen haver contribu\xc3\xaft a donar nom al lloc._NEWLINE_El primer personatge documentat del llinatge feudal que senyorej\xc3\xa0 i prengu\xc3\xa9 el nom del lloc \xc3\xa9s Guillem de Peratallada qui assist\xc3\xad a un judici l\'any 1039. Vers el 1249 Guillema de Peratallada, que hi havia heretat el senyoriu del ser germ\xc3\xa0 Pon\xc3\xa7, cas\xc3\xa0 amb Gilabert de Cru\xc3\xaflles. D\'aquesta forma eix\xc3\xad el llinatge dels Cru\xc3\xaflles-Peratallada, bressol de personatges notables i de diferents branques laterals, i es cre\xc3\xa0 el domini territorial centrat a Peratallada que, al Baix Empord\xc3\xa0, s\'estenia des del mar (Begur) als cims de les Gavarres (Sant Cebri\xc3\xa0 dels Alls).'